REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/561-15

22. decembar 2015. godine

B e o g r a d

ZAPISNIK

22. SEDNICE ODBORA ZA ZAŠTITU ŽIVOTNE SREDINE

ODRŽANE 22. DECEMBRA 2015. GODINE

Sednica je počela u 9,24 časova.

 Sednici je predsedavao dr Branislav Blažić, predsednik Odbora.

Sednici prisustvovali su članovi Odbora: Jezdimir Vučetić, Sonja Vlahović, Gordana Zorić, Gordana Topić i Momo Čolaković, kao i zamenici odsutnih članova Odbora: Vlado Babić (zamenik Adriane Anastasov), Dušan Janović (zamenik Violete Lutovac) i Gordana Čomić (zamenik Dejana Nikolića).

 Sednici nisu prisustvovali članovi Odbora: Vladimir Petković, Adriana Anastasov, Boban Birmačević, Ivana Stojiljković, Violeta Lutovac, Ivana Dinić, Dejan Nikolić, Đorđe Kosanić, Ivan Karić, Nada Lazić i Šaip Kamberi.

Sednici su prisustvovali predstavnici Ministarstva poljoprivrede i zaštite životne sredine: pomoćnik ministra Slobodan Erdeljan, Vesna Mitrović, načelnik Odeljenja za zaštitu prirodnih resursa, Mila Vićentijević, rukovodilac Grupe za zaštitu i monitoring zemljišta, sanaciju i remedijaciju životne sredine od posledica erozije i bujica i Slavica Stojanović, viši savetnik u Sektoru za zaštitu životne sredine.

Predsednik Odbora objasnio je da se sednica Odbora održava ranije nego što je sazvana (o čemu su članovi Odbora blagovremeno obavešteni) zato što je potrebno da Odbor, u skladu sa članom 155. Poslovnika, razmotri Predlog zakona pre razmatranja na sednici Narodne skupštine, pošto je dinamika rada na sednici Narodne skuštine takva da je na red došla rasprava o Predlogu zakona o zaštiti zemljišta ranije nego što je očekivano.

Na predlog predsednika Odbora, jednoglasno, usvojen je sledeći:

D n e v n i r e d :

1. Razmatranje Predloga zakona o zaštiti zemljišta, koji je podnela Vlada, u načelu;

2. Razno.

Pre prelaska na razmatranje utvrđenog dnevnog reda, usvojen je, bez primedaba, zapisnik 21. sednice Odbora, održane 24. novembra 2015. godine.

 Prva tačka dnevnog reda - **Razmatranje Predloga zakona o zaštiti zemljišta, koji je podnela Vlada, u načelu**

Uvodne napomene izneo je pomoćnik ministra Slobodan Erdeljan.

 U diskusiji povodom ove tačke dnevnog reda učestvovali su: Gordana Čomić, Vesna Mitrović i Slavica Stojanović.

 Ukazano je na to da, iako je u obrazloženju predloga zakona navedeno da za sporvođenje ovog zakona nisu potrebna sredstva u budžetu Republike Srbije, to nije tačno, jer su za primenu ovog zakona potrebna sredstva, inače se neće primenjivati. U skladu sa tim, spomenuti su čl. 5, 15. i 40. Predloga zakona o zaštiti zemljišta, a skrenuta je pažnja i na to da trenutno ni u narednoj godini ne postoji nikakav fond, u kom bi bila obezbeđena sredstva. Istaknuto je da će to predstavljati problem kada budemo otvorili Poglavlje 27 u pregovorima. Postavljeno je i pitanje kapaciteta inspekcijskih službi, na više nivoa vlasti, koje treba da zajedno obavljaju inspekcijski nadzor. Ukazano je na to da nije prihvaćen amandman, koji je na Predlog zakona o budžetu Republike Srbije za 2016. godinu, podnela narodni poslanik Nada Lazić i kojim je predviđeno da se obezbedi 10 miliona dinara za izradu karti erozije, kao ni amandman podnet na Predlog zakona o šumama, pa je potrebno na vreme obavestiti Ministarstvo finansija da je za sprovođenje ovog zakona potrebno obezbediti sredstva.

 Odbor je informisan o tome da je prošle godine obezbeđeno 35 miliona dinara za projekte u vezi sa zemljištem (sedam projekata), kao da je isto toliko sredstava predviđeno i za 2016. godinu za istu namenu, pa se iz tih sredstava može, između ostalog, finansirati i izrada karte erozije. Skrenuta je pažnja i na to da svaka lokalna samouprava ima svoj Zeleni fond, iz koga se mogu odvojiti sredstva za ovu namenu. Kada se radi o informacionom sistemu kvaliteta zemljišta, objašnjeno je da je to sastavni deo jedinstvenog Informacionog sistema zaštite životne sredine, koji već vodi Agencija za zaštitu životne sredine, a da je ovim predlogom zakona uspostavljen i pravni osnov za to da državni organi, odnosno organizacije, organi autonomne pokrajine, jedinice lokalne samouprave i zagađivači koji raspolažu podacima o stanju i kvalitetu zemljišta, te podatke blagovremeno i bez naknade dostavljaju Ministarstvu i Agenciji. Istaknuto je da inspekcijski nadzor nad primenom odredaba ovog zakona i propisa donetih na osnovu ovog zakona vrši Ministarstvo preko inspektora, u okviru delokruga utvrđenog ovim zakonom, a da se Autonomnoj pokrajini poverava vršenje inspekcijskog nadzora nad primenom odredaba ovog zakona na teritoriji autonomne pokrajine, a Ministarstvu odbrane inspekcijski nadzor nad zemljištem koje koristi Ministarstvo odbrane i Vojska Srbije. Ovim zakonom se daju veća ovlašćenja inspektorima, ali i veća odgovornost. Odbor je informisan o tome da će u 2017. godini biti donet Zakon o odgovornosti za štetu u životnoj sredini, na osnovu Direktive o odgovornosti za štetu u životnoj sredini, a ovim predlogom zakona transponovan je jedan deo Direktive, uspostavljanjem sistema i propisivanjem obaveza. Istaknuto je i rešenje predviđeno u ovom predlogu zakona, u članu 25, na osnovu koga, u slučaju da je odgovorno lice nepoznato, nedostupno ili ne postupi po nalogu inspektora, projekat sprovodi jedinica lokalne samouprave i/ili autonomna pokrajina, odnosno Republika. Lice za koje se utvrdi da je odgovorno za realizaciju projekta remedijacije i projekta rekultivacije dužno je da sredstva u visini troškova utrošenih za realizaciju ovih mera uplati na račun budžeta jedinice lokalne samouprave, autonomne pokrajine ili Republike.

 Na predlog predsednika Odbora, Odbor je jednoglasno odlučio da predloži Narodnoj skupštini da prihvati u načelu Predlog zakona o zaštiti zemljišta, koji je podnela Vlada.

Za izvestioca Odbora na sednici Narodne skupštine određen je dr Branislav Blažić, predsednik Odbora.

Druga tačka dnevnog reda – **Razno**

Povodom ove tačke dnevnog reda nije bilo predloga ni diskusije.

 Sednica je završena u 9,54 časova.

 SEKRETAR PREDSEDNIK

 Milica Bašić dr Branislav Blažić